ตลาดหุ้นเอเชียปรับตัวขึ้นเช้านี้ คลายกังวลหลังสหรัฐฯ-EU ส่งสัญญาณยุติข้อพิพาทสงครามการค้า
ตลาดหุ้นเอเชียปรับตัวขึ้นเช้านี้ คลายกังวลหลังสหรัฐฯ-EU ส่งสัญญาณยุติข้อพิพาทสงครามการค้า
26 ก.ค. 2561

ผู้สื่อข่าวรายงานว่า ตลาดหุ้นเอเชียปรับตัวเพิ่มขึ้นในเช้าวันนี้ (26 ก.ค.61) ตามทิศทางดัชนีดาวโจนส์ตลาดหุ้นนิวยอร์กที่ปิดพุ่งขึ้นเมื่อคืน ขานรับสัญญาณบวกจากการประชุมระหว่างประธานาธิบดีโดนัลด์ ทรัมป์ และนายฌอง-คล็อด ยุงเกอร์ ประธานคณะกรรมาธิการยุโรป (EC) โดยทั้งสองฝ่ายตกลงที่จะร่วมมือกันเพื่อเตรียมยุติการเรียกเก็บภาษีนำเข้าสินค้าอุตสาหกรรมที่ไม่รวมรถยนต์ ซึ่งความเคลื่อนไหวดังกล่าวช่วยให้นักลงทุนคลายความวิตกกังวลเกี่ยวกับข้อพิพาททางการค้าระหว่างสหรัฐและสหภาพยุโรป (EU)
โดยดัชนี NIKKEI 225 ตลาดหุ้นญี่ปุ่นเปิดวันนี้ที่ 22,711.59 จุด เพิ่มขึ้น 97.34 จุด, +0.43%
ดัชนี SSE Composite ตลาดหุ้นจีนเปิดวันนี้ที่ 2,905.79 จุด เพิ่มขึ้น 2.14 จุด, +0.07%
ดัชนี HSI ตลาดหุ้นฮ่องกงเปิดวันนี้ที่ 29,083.40 จุด เพิ่มขึ้น 162.50 จุด, +0.56%
ดัชนี TAIEX ตลาดหุ้นไต้หวันเปิดวันนี้ที่ 10,969.35 จุด เพิ่มขึ้น 3.56 จุด, +0.03%
ดัชนี KOSPI ตลาดหุ้นเกาหลีใต้เปิดวันนี้ที่ 2,284.51 จุด เพิ่มขึ้น 11.48 จุด, +0.51%
ดัชนี FTSE STI ตลาดหุ้นสิงคโปร์เปิดวันนี้ที่ 3,328.44 จุด เพิ่มขึ้น 1.61 จุด, +0.05%
ดัชนี FBMKLCI ตลาดหุ้นมาเลเซียเปิดวันนี้ที่ 1,768.32 จุด เพิ่มขึ้น 4.54 จุด, +0.26%
ดัชนี PSE Composite ตลาดหุ้นฟิลิปปินส์เปิดวันนี้ที่ 7,557.86 จุด เพิ่มขึ้น 43.86 จุด, +0.58%
ทั้งนี้ สหรัฐฯ และ EU ได้ตกลงที่จะร่วมมือกันเพื่อเตรียมยุติการเรียกเก็บภาษีนำเข้าสินค้าอุตสาหกรรมที่ไม่รวมรถยนต์และชิ้นส่วนรถยนต์ รวมทั้งขจัดอุปสรรคทางการค้า และสนับสนุนการค้าสินค้าประเภทดังกล่าว ซึ่งนับเป็นส่วนหนึ่งของความพยายามในการลดความตึงเครียดด้านการค้าระหว่างทั้งสองฝ่าย
โดยการตกลงให้ความร่วมมือในเรื่องดังกล่าวมีขึ้นในการประชุมระหว่างประธานาธิบดีโดนัลด์ ทรัมป์ และนายฌอง-คล็อด ยุงเกอร์ ประธานคณะกรรมาธิการยุโรป (EC) ซึ่งจัดขึ้นที่ทำเนียบขาวเมื่อวานนี้ โดยปธน.ทรัมป์กล่าวว่า EU ยังได้ตกลงที่จะซื้อถั่วเหลืองและก๊าซธรรมชาติเหลว (LNG) จากสหรัฐฯ เพิ่มขึ้น เพื่อสร้างความเชื่อมั่นว่า ความสัมพันธ์ทางการค้าระหว่างสหรัฐ และ EU จะเป็นในลักษณะได้ประโยชน์ร่วมกัน ตามที่สหรัฐฯคาดหวังไว้
ด้านนายยุงเกอร์ กล่าวว่า ทั้งสองฝ่ายตกลงที่จะระงับการเรียกเก็บภาษีเพิ่มเติม ตราบใดที่การเจรจาการค้ายังคงดำเนินไป โดยข้อตกลงดังกล่าวมีเป้าหมายที่จะป้องกันไม่ให้เกิดข้อพิพาทเกี่ยวกับการค้าสินค้าในกลุ่มรถยนต์ พร้อมกล่าวว่าสหรัฐ และ EU เป็นพันธมิตร ไม่ใช่ศัตรู และทั้งสองฝ่ายซึ่งมีสัดส่วนการค้ารวมกันสูงถึงครึ่งหนึ่งของมูลค่าการค้าโลกนั้น ต้องร่วมมือกันเพื่อลดความตึงเครียดทางการค้า